Laat sy Liefde jou Lei: Sê in die storm: Ek glo! - www.bybelkennis.co.za
by Mitch Kalp · Published 30/01/2013 · Updated 28/09/2014
Laat sy Liefde jou Lei: Sê in die storm: Ek glo! – Milanie Vosloo
Sê in die storm: Ek gló!
Tog was dit ons swakhede wat hy gedra het. Hy het swaar gedra aan ons pyn. Jesaja 53:4a
Soms ruk lewensomstandighede ernstig aan ons geloofsbootjies. Veral wanneer daar slegte dinge met goeie mense gebeur wat glad nie sin maak nie. Dan is dit nie vreemd om te hoor dat mense voel of hulle geloofsoortuigings wil sink nie.
Sulke tye moet ons onthou: Ons is nie God nie. Daarom sál ons sy weё nooit kan verstaan nie. Die feit dat Hy God en ons mens is, beteken egter dat ons nie hóéf te verstaan nie! Ons kan egter altyd vashou aan die volgende waarhede:
God se hart is saam met ons s’n seer oor enige vorm van onreg, wreedheid en verwoesting. Hy het elke mens op aarde so lief dat Hy sy lewe gegee het. Waarom sal Hy dan genoegdoening uit ons pyn kry?
Die stukkend van hierdie wêreld kan nie voor God se deur gelê word nie. Dis Satan wat elke greintjie skoonheid en volmaaktheid probeer afbreek. En as gevolg van die sonde wat hy skep, leef ons, tot en met die wederkoms, in ‘n gebroke wêreld.
Om God te ken, waarborg nie aan ons ‘n uitgesonderde pynlose en immer-gelukkige lewe nie, máár kinders van God kry midde in hulle ergste pyn troos in die wete dat God se genade in alle omstandighede vir hulle genoeg sal wees.
Glo vandag – ondanks alles – dat jou God steeds in beheer is.
Redder van my lewe, help my om te glo … en te wéét: U blý die God van liefde!
Laaste 7 Dae: 2,942
Laaste 365 Dae: 268,303